Ekìıyeè k'e goxè shètı̨ ekò hagòhdı,
“Kǫ̀ta Jerusalem gots'ǫǫ̀ naahdè-le.
Jǫ naahɂı̨.
Setà t'asìı nezı̨ı̨ naxıts'ǫ̀ ayele ha dıı sìı danaahɂı̨.
Eyı weghǫ naxıts'ǫ̀ goıhde ı̨lè.
John-Baptıst tı t'à dǫ k'ètaìdzǫ ı̨lè,
hanìkò whaà-le-t'ıì Yedàyeh Nezı̨ı̨ t'à naxık'ètaìdzı̨ ha,”
gòhdı.
Wecheekeè hazǫǫ̀ łą̀ą geèhkw'e ekò Zezì dageehke,
“Gots'ǫ̀ K'àowo,
asį̀į̀ dıì Israel got'ı̨į̀ k'achı̨ edenèè ts'ǫ̀ k'agedè agı̨ı̨le ha?”
gıìhdı.
Zezì gots'ǫ̀ hadı,
“Dàht'e k'e eyıts'ǫ ayìı dzęę̀ k'e Setà ededahxà t'asìı hayele ha sìı naxı̨ wek'èahsǫ-le kò.
Hanìkò Yedàyeh Nezı̨ı̨ naxık'e ajà nı̨dè nàahtsoò anaxele ha.
Kǫ̀ta Jerusalem,
Judea nèk'e,
Samarıa nèk'e hazǫǫ̀,
eyıts'ǫ dıı nèk'e welǫ ts'ǫ̀ segodıì nezı̨ı̨ t'à dǫ xè goahdo ha hǫt'e.”
Hadı tł'axǫǫ̀ wecheekeè gıdaà ı̨dòo ts'ǫ̀ nıwıìtı̨.
K'oh ɂı̨į̀ ajà ts'ǫ̀ gıghàeda.
Hotıì ı̨dòo yat'a ts'ǫ̀ k'egeet'į̀ ekò hǫtsaa dǫ nàke ɂeh degoo yìı geèhkw'e gogà nàłegeewo.
Gots'ǫ̀ hagedı,
“Galılee got'ı̨į̀,
ayìıha ı̨dòo yat'a ts'ǫ̀ k'eaht'į̀?
Zezì naxıts'ǫǫ̀ yak'e ts'ǫ̀ nıwıìtı̨ı̨ sìı,
eyı xèht'eè yak'e gots'ǫ jǫ anade ha hǫt'e,”
gògedı.